Document ID: 32013R0396

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 396/2013 ΤΗΣ ΕΠΙΤΡΟΠΉΣ
της 30ής Απριλίου 2013
για τροποποίηση του κανονισμού (ΕΕ) αριθ. 1014/2010 όσον αφορά ορισμένες απαιτήσεις για την παρακολούθηση των εκπομπών CO2 από τα καινούργια επιβατικά αυτοκίνητα
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 443/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με τα πρότυπα επιδόσεων για τις εκπομπές από τα καινούργια επιβατικά αυτοκίνητα, στο πλαίσιο της ολοκληρωμένης προσέγγισης της Κοινότητας για τη μείωση των εκπομπών CO2 από ελαφρά οχήματα (1), και ιδίως το άρθρο 8 παράγραφος 9 πρώτο εδάφιο,
Εκτιμώντας τα ακόλουθα:
(1)
Με βάση την πείρα από την παρακολούθηση των εκπομπών CO2 από τα καινούργια επιβατικά αυτοκίνητα το 2010 και το 2011, τροποποιήθηκε το παράρτημα II του κανονισμού (ΕΚ) αριθ. 443/2009, ώστε να απλουστευτεί η συλλογή των σχετικών δεδομένων και να παρέχονται στους κατασκευαστές τα μέσα για την αποτελεσματική επαλήθευση των εν λόγω δεδομένων.
(2)
Για να εξασφαλισθεί συνεκτική προσέγγιση κατά την παρακολούθηση των εκπομπών CO2, είναι σκόπιμο να ευθυγραμμιστεί ο κανονισμός (ΕΕ) αριθ. 1014/2010, της 10ης Νοεμβρίου 2010, σχετικά με την παρακολούθηση και την αναφορά δεδομένων ταξινόμησης των καινούργιων επιβατικών αυτοκινήτων κατ’ εφαρμογή του κανονισμού (ΕΚ) αριθ. 443/2009 του Ευρωπαϊκού Κοινοβουλίου και του Συμβουλίου (2), με τις τροποποιήσεις που επήλθαν στο παράρτημα II του κανονισμού (ΕΚ) αριθ. 443/2009.
(3)
Επομένως, ο κανονισμός (ΕΕ) αριθ. 1014/2010 πρέπει να τροποποιηθεί αναλόγως.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής κλιματικών μεταβολών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΕ) αριθ. 1014/2010 τροποποιείται ως εξής:
1)
Στο άρθρο 3, η παράγραφος 7 αντικαθίσταται από το ακόλουθο κείμενο:
«7. Σε περίπτωση οχήματος που διαθέτει μετατρόχια διαφορετικού πλάτους, τα κράτη μέλη αναφέρουν το μέγιστο πλάτος αξόνων στα λεπτομερή δεδομένα παρακολούθησης υπό την παράμετρο “μετατρόχιο άξονα διεύθυνσης” ή την παράμετρο “μετατρόχιο άλλου άξονα”.».
2)
Το άρθρο 5 αντικαθίσταται από το ακόλουθο κείμενο:
«Άρθρο 5
Κατάρτιση δεδομένων από τα κράτη μέλη
Κατά τη συμπλήρωση των λεπτομερών δεδομένων παρακολούθησης, τα κράτη μέλη καταγράφουν:
α)
για οχήματα με ειδικές εκπομπές CO2 χαμηλότερες των 50 g CO2/km, τον αριθμό των οχημάτων που ταξινομούνται χωρίς εφαρμογή των πολλαπλασιαστικών συντελεστών που ορίζονται στο άρθρο 5 του κανονισμού (ΕΚ) αριθ. 443/2009·
β)
για οχήματα που έχουν σχεδιαστεί για χρήση καυσίμου αιθανόλης (E85), τις ειδικές εκπομπές CO2 χωρίς εφαρμογή της μείωσης εκπομπών CO2 κατά 5 % που προβλέπεται για τα εν λόγω οχήματα βάσει του άρθρου 6 του κανονισμού (ΕΚ) αριθ. 443/2009·
γ)
για οχήματα εξοπλισμένα με καινοτόμες τεχνολογίες, τις ειδικές εκπομπές CO2 χωρίς να λαμβάνεται υπόψη η εξοικονόμηση εκπομπών CO2 που επιτυγχάνεται με τη χρήση καινοτόμων τεχνολογιών όπως προβλέπεται βάσει του άρθρου 12 του κανονισμού (ΕΚ) αριθ. 443/2009.
Τα λεπτομερή δεδομένα παρακολούθησης καταγράφονται με την ακρίβεια που ορίζεται στον πίνακα του παραρτήματος II του παρόντος κανονισμού.».
3)
Το άρθρο 7 αντικαθίσταται από το ακόλουθο κείμενο:
«Άρθρο 7
Οχήματα μη καλυπτόμενα από έγκριση ΕΚ τύπου
1. Όταν επιβατικά αυτοκίνητα υπόκεινται σε εθνική έγκριση τύπου μικρών σειρών σύμφωνα με το άρθρο 23 της οδηγίας 2007/46/ΕΚ ή σε επιμέρους έγκριση σύμφωνα με το άρθρο 24 της εν λόγω οδηγίας, τα κράτη μέλη ενημερώνουν την Επιτροπή σχετικά με τους αντίστοιχους αριθμούς των εν λόγω αυτοκινήτων που ταξινομήθηκαν στην επικράτειά τους, όπως ορίζεται στο παράρτημα II μέρος Γ πρώτος πίνακας του κανονισμού (ΕΚ) αριθ. 443/2009.
2. Τα κράτη μέλη δύνανται να συμπληρώνουν τα λεπτομερή δεδομένα παρακολούθησης για τα οχήματα που αναφέρονται στην παράγραφο 1 και, σε αυτήν την περίπτωση, χρησιμοποιούν μία από τις ακόλουθες ονομασίες αντί του ονόματος του κατασκευαστή:
α)
“AA-IVA” για την αναφορά τύπων οχημάτων που καλύπτονται από επιμέρους έγκριση·
β)
“AA-NSS” για την αναφορά τύπων οχημάτων που καλύπτονται από εθνική έγκριση μικρής σειράς.».
4)
Τα παραρτήματα I και ΙΙ του κανονισμού (ΕΕ) αριθ. 1014/2010 αντικαθίστανται από το κείμενο του παραρτήματος του παρόντος κανονισμού.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Απριλίου 2013.

Labels: 12
7
8
20